REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/441-21

29. oktobar 2021. godine

B e o g r a d

ZAPISNIK

10. SEDNICE ODBORAZA ZDRAVLjE I PORODICU

ODRŽANE 28. OKTOBRA 2021. GODINE

Sednica je počela u 11,00 časova.

Sednici je predsedavao ass. dr sci. med. Darko Laketić, predsednik Odbora.

Sednici su prisustvovali članovi Odbora: Borislav Kovačević, Dragana Branković Minčić, dr Marko Bogdanović, dr Vesna Ivković, dr Dragana Barišić, Nevena Đurić, prof. dr Goran Tasić, Milica Nikolić, Nataša Ivanović i Svetlana Milijić.

Sednici Odbora je prisustvovala zamenica odsutnog člana Odbora Ana Miljanić (Slađana Nikolić).

Sednici nisu prisustvovali članovi Odbora: Nikola Radosavljević, Rajka Matović, Sofija Maksimović, dr Emeše Uri i Zagorka Aleksić.

Sednici Odbora je prisustvovao narodni poslanik dr Petar Vesović.

Sednici je prisustvovao i doc. dr Aleksandar Stefoski, državni sekretar Ministarstva zdravlja.

.

Na predlog predsednika Odbora, jednoglasno**,** usvojen je sledeći:

D n e v n i r e d

1. Razmatranje Informacije o radu Ministarstva zdravlja za period januar-mart 2021. godine
2. Razmatranje predstavki građana i organizacija;
3. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 9. sednice Odbora, koja je održana 22. jula 2021. godine.

Prva tačka dnevnog reda – Razmatranje Informacije o radu Ministarstva zdravlja za period januar-mart 2021. godine

Predsednik Odbora ass. dr sci. med. Darko Laketić, podsetio je da prema članu 229. Poslovnika Narodne skupštine, ministar informiše nadležni odbor o radu ministarstva jednom u tri meseca, kao i da na sednici odbora, pitanja ministru o podnetoj informaciji, mogu da postavljaju članovi nadležnog odbora i ovlašćeni predstavnik poslaničke grupe koja nema člana u tom odboru. O zaključcima odbora povodom podnete informacije, odbor podnosi izveštaj Narodnoj skupštini.

Potom je dao reč državnom sekretaru Ministarstva zdravlja.

Državni sekretar Ministarstva zdravlja doc. dr Aleksandar Stefoski je istakao da je u izveštajnom periodu, zbog proglašene pandemije Kovida-19, najveći deo aktivnosti ovog ministarstva bio usmeren na dijagnostiku, zbrinjavanje, lečenje i oporavak zaraženih osoba ovim virusom. Ministarstvo je u saradnji sa ostalim državnim institucijama usaglašavalo svoje aktivnosti u cilju izlečenja kovid pacijenata sa što manje posledica i povećanja obima vakcinacije, uz istovremeno zbrinjavanje obolelih od drugih vrsta oboljenja, kojima je naš zdravstveni sistem uspeo da pruži adekvatnu zdravstvenu uslugu i pored velikog broja kovid pacijenata.

Pored navedenih aktivnosti, nastavljen je kontinuiran rad Ministarstva, i to: razmatrani su zahtevi za odobravanje specijalizacija za zdravstvene radnike i zdravstvene saradnike, te je od ukupno 679 razmotrenih zahteva doneto 613 pozitivnih rešenja, uz napomenu da pri zanavljanju kadra prednost imaju specijalizacije iz deficitarnih grana medicine, kao i one kojima preti prirodni odliv kadra; organizovano je polaganje stručnih ispita za zdravstvene radnike sa srednjom stručnom spremom, kao i polaganje stručnih ispita za 1750 kandidata sa visokom stručnom spremom; izrađena su rešenja kojima se dozvoljava obavljanje metoda i postupaka tradicionalne medicine; na osnovu odredaba Pravilnika o bližim uslovima koje mora da ispunjava predavač-ispitivač iz prve pomoći, izdato je 25 dozvola – licenci. Istakao je da su ovom periodu zdravstvene ustanove, čija osnivačka prava prelaze sa lokalnih samouprava na nadležnost republike, bile dužne da izrade svoje statute i pravilnike o radu i ista proslede Ministarstvu zdravlja na saglasnost.

S obzirom na to da je u proteklom periodu zbog novonastalih potreba došlo do proširenja kapaciteta i otvaranja novih bolnica u Novom Sadu i Kruševcu, obrađivani su zahtevi za novo zapošljavanje u ovim zdravstvenim ustanovama. Radilo se i na dopuni Uredbe o korektivnom koeficijentu, najvišem procentualnom uvećanju osnovne plate, kriterijumima i merilima za deo plate koji se ostaruje po osnovu radnog učinka, kao i načinu obračuna plate zaposlenih u zdravstvenim ustanovama. Nastavljene su aktivnosti na sistematizaciji i katalogu radnih mesta. U saradnji sa Agencijom za lekove i medicinska sredstva Srbije, vršene su kontrole izdavanja dozvola za uvoz i za stavljanje lekova u promet, te vođenje Centralnog registra u oblasti proizvodnje i prometa psihoaktivnih kontrolisanih supstanci. Nastavljeno je sa ciljanim redovnim i vanrednim inspekcijskim nadzorima u objektima pod sanitarnim nadzorom, kao i sa nadzorom u vezi sa primenom protivepidemijkih mera. Takođe, nastavljen je rad na procesu evropskih integracija i međunarodne saradnje kroz razne stručne skupove, a Ministarstvo je u ovom peridu obavljalo i druge svoje redovne aktivnosti.

Povodom ove tačke dnevnog reda, nije bilo predloga ni diskusije.

Odbor za zdravlje i porodicu, u skladu sa članom 229. Poslovnika Narodne skupštine, razmotrio je Informaciju o radu Ministarstva zdravlja za period januar-mart 2021. godine i odlučio jednoglasno (12 glasova za, od ukupno 12 prisutnih) da je prihvati, o čemu će Narodnoj skupštini podneti izveštaj.

**Druga tačka dnevnog reda** – Razmatranje predstavki građana i organizacija

Predsednik Odbora je obavestio prisutne da je Radna grupa za razmatranje predstavki u sastavu dr Dragana Barišić i dr Vesna Ivković, 20. oktobra 2021. godine, održala sastanak na kom su razmotrene predstavke i pripremljen predlog za njihovo rešavanje, o čemu će Odbor izvestiti dr Dragana Barišić.

Dr Dragana Barišić je izvestila Odbor o predstavkama, kao i predlozima Radne grupe za njihovo rešavanje:

1. Podnosilac: Srđan Vesović, Kragujevac (07-1539/21 od 3.9.2021. godine)

**Predmet:** Podnosilac predstavke navodi da je kao vojnik SRJ 2000-2001. godine radio na raščišćavanju bombardovane kasarne u Ćupriji, a da se zatim zaposlio u preduzeću ''Energetika'' d.o.o. koja je takođe bombardovana od strane NATO-a, i da je kao mlad inženjer radio na terenskim lokacijama na kojima je bilo izliveno transformatorsko ulje – piralen, koje je jako toksično. Kao posledica toga 2013. godine dijagnostikovan mu je gastrointestinalni stromalni tumor. Navodi da mu je rečeno da je sve posledica bombardovanja i da se na tom području pojavio veći broj obolelih od malignih bolesti nego što je uobičajeno. Namera mu je da o tome obavesti Odbor za zdravlje i porodicu i Komisiju za istragu posledica NATO bombardovanja.U prilogu je dostavio kopije otpusne liste, vojne i radne knjižice.

Predlog Radne grupe: Odbor je informisan a pomenuta komisija je u svom radu upoznata sa stanjem životne sredine i povećanim oboljevanjem stanovništva u toj sredini i drugim bombardovanim područjima.

1. Podnosilac: Dr Mustafa Đurđević, Prijepolje (07-1743/21 od 7.9.2021. godine)

**Predmet: D**r Mustafa Đurđević, spec.interne medicine, gastroenterohepatolog **moli Odbor da Lekarska komora Srbije, odnosno ministar po žalbi, izmeni Odluku Lekarske komore Srbije od 31. maja 2021. godine, kojom mu se privremeno oduzima licenca broj 403287, i to do brisanja osude u skladu sa Krivičnim zakonikom. Pravosnažnom sudskom presudom Višeg suda u Kraljevu, dr Mustafa Đurđević je zbog krivičnog dela primanje mita iz člana 367. stav 2. Krivičnog zakonika (primio poklon u iznosu od 500 švedskih kruna- u dinarskoj protivvrednosti od 5.700,00 dinara), osuđen na kaznu zatvora u trajnju od šest meseci (u kućnim uslovima bez elektronskog nadzora) i izrečena mu je mera bezbednosti zabrane vršenja poziva, delatnosti ili dužnosti lekara u trajanju od jedne godine. Lekarska komora Srbije je postupajući po službenoj dužnosti dana 31. maja 2021. godine, donela je Rešenje kojim se dr Mustafi Đurđeviću privremeno oduzima licenca broj 403287, i to do brisanja osude u skladu sa Krivičnim zakonikom (tri godine). Imenovani u predstavci navodi da nikad ranije nije bio osuđivan, da je otac troje maloletne dece, da je tokom pandemije bio jedini lekar iz Prijepolja na ispomoći u bolnici u Sjenici, u kojoj je buktala korona, kojom prilikom je i sam zaražen virusom kao i članovi njegove porodice; da je posvećen svom pozivu, i da je život posvetio medicini, pacijentima i ličnom usavršavanju; da je odgovoran u stručnom radu, te u vezi sa tim ukazuje na članak u dnevnim novinama „Politika“ – Lekari Instituta „Dedinje“ spasili život trudnici, i vesti drugih medija od 23. 03. 2015. godine, pohvale od lekara i rukovodstva Instituta za kardiovaskularne bolesti Dedinje, kada je pravovremenom i tačnom dijagnozom spasao život trudnici Salkanović Sabaheti i njenoj bebi (disekcija ascedentne aorte kod trudnice u 8. mesecu trudnoće). Zbog svega navedenog smatra da nije pravedno što mu je LKS Rešenjem od 31. maja 2021. godine privremeno oduzela licencu broj 403287 do brisanja osude u skladu sa Krivičnim zakonikom, te da se takvom odlukom dodatno kažnjava s obzirom na to da je sud izrekao meru bezbednosti zabrane vršenja poziva delatnosti ili dužnosti lekara u trajanju od jedne godine.**

Predlog Radne grupe: Odbor je zaključio da predstavku dr Mustafe Đurđevića dostavi Ministarstvu zdravlja, s molbom da se pažljivo razmotre sve činjenice i objektivni navodi imenovanog u ovom upravnom predmetu a povodom njegove žalbe na Odluku Lekarske komore. Naime, sud je za izvršeno krivično delo imenovanom izrekao odgovarajuću kaznu zatvora i meru bezbednosti zabrane vršenja poziva lekara u trajanju od jedne godine. S tim u vezi Odbor ukazuje na odredbu člana 185. stav 3. Zakona o zdravstvenoj zaštiti, prema kojoj privremeno oduzimanje licence iz razloga utvrđenog u stavu 1. tačka 4) ovog člana može trajati do brisanja osude u skladu sa Krivičnim zakonikom. Pored toga, Odbor ima u vidu i sve objektivne razloge koje je naveo dr Đurđević, i posebno aktuelnu epidemiološku situaciju zbog koje su našem zdravstvu neophodni stručnjaci, što je nesporno prema svim svojim kvalifikacijama i podnosilac predstavke, koji je dobrovoljno radio u kovid bolnici u svojoj sredini. Odbor izvestiti o ovom pitanju.

1. Podnosilac: Dejan Zejnula, predsednik Pokreta ''Pravo na život - MERI'', Beograd (02-56/21-4;-5 od 26.07.21 i 24.09.2021.)

**Predmet:** Dostavlja radi obaveštenja Odbora, a povodom predstavki ovog udruženja koje je Odbor već razmatrao, PREPORUKE Zaštitnika građana prema Ministarstvu zdravlja kojima se pored ostalog preporučuje Ministarstvu zdravlja da u budućem radu treba u okviru svojih zakonom određenih nadležnosti postupati po zahtevima građana na dosledan način poštujući opravdana i razumna očekivanja koja građani imaju, a s obzirom na prethodna postupanja i praksu organa u istim ili sličnim situacijama, te da je potrebno da Ministarstvo zdravlja sagleda sve okolnosti i preispita svoj stav i mišljenje da nije od značaja činjenica da je predsednik Republičke stručne komisije u ovom postupku istovremeno i direktor jedne od zdravstvenih ustanova nad radom koje je zatražena vanredna spoljna provera kvaliteta stručnog rada. Takođe ovo udruženje dostavlja i MIŠLjENjE Zaštitnika građana prema kome Ministarstvo zdravlja treba da preduzme mere iz svoje nadležnosti i predloži Vladi donošenje uredbe kojom će se propisati visina naknade nužnih troškova koje plaća pacijent, odnosno njegov zakonski zastupnik za izradu medicinske dokumentacije na koju ima pravo prema Zakonu o pravima pacijenata, a zbog toga što zdravstvene ustanove različito određuju visine neophodnih troškova izrade kopije medicinske dokumentacije.

Predlog Radne grupe: Odbor je već postupao po predstavkama udruženja i uputio dopise Ministarstu zdravlja sa zaključcima Odbora.

Odbor je upoznat i sa predstavkama kojse odnose na poziv Martina Čangonga, generalnog sekretara Interparlamentarne unije, Ženeva (06-1749/21 od 7.10.2021) **za učešće na onlajn radionicu IPU ''Univerzalno pokriće zdravstvenom zaštitom i pravičnost: uvek ruku pod ruku?'', koja se održala 26.10.2021.godine. Predstavnik Odbora bila je dr Emeše Uri. Druga predstavka se odnosi na poziv za učešće na radni sastanak pod nazivom ''Obezbeđivanje i zaštita prava žena sa invaliditetom u rezidencijalnim ustanovama u Srbiji'', koji se održao 26. oktobra u zgradi Ujedinjenih nacija u Beogradu. Sastanak je organizovalo** Udruženje građanki FemPlac, Inicijativa za prava osoba sa mentalnim invaliditetom MDRI-S i generalni sekretar Interparlamentarne unije (06-1792/21 od 14.10.2021. godine)**.**

Odbor je jednoglasno (12 za od ukupno 12 prisutnih) prihvatio u celini predlog Radne grupe za postupanje po predstavkama.

**Treća tačka dnevnog reda** – Razno

Povodom ove tačke dnevnog reda nije bilo predloga ni diskusije.

Sednica je završena u 11,30 časova.

SEKRETAR PREDSEDNIK

Božana Vojinović Ass. dr sci. med. Darko Laketić,s.r.